[Video] Jhb-kapers kom hul moses teë‘n Skermskoot uit die video Kapers wat einde verlede week ŉ Porsche wou kaap in Houghton in Johannesburg, het hul moses teëgekom toe die bestuurder van dié luukse motor flink gedink en rats opgetree het. Kringtelevisiebeeldmateriaal van die voorval, wat soos ŉ veldbrand op sosiale media versprei, wys hoe ŉ silwer BMW agter die wit Porsche intrek toe die bestuurder in die oprit van sy huis stilhou. ŉ Gewapende man spring skielik uit die motor en pyl op die Porsche af, maar dié bestuurder laat hom nié afskrik nie. Hy sit sy motor in trurat en tref die agterste buffer van die BMW terwyl hy uit die oprit ontsnap. Hoewel die gewapende man aanvanklik eers terughardloop na die BMW, draai hy dan weer terug – pistool op die Porsche gerig – vir ŉ tweede probeerslag. Die bestuurder van die Porsche huiwer dan vir ŉ stonde, lyk amper asof hy op die kaper afpyl en jaag dan om die BMW voor hy ongedeerd wegkom. Dit is onseker of die kapers intussen vasgetrek is. Die video is sedert 13 Mei al meer as 125 000 keer gekyk.